Þingræður haldnar á Alþingi Íslendinga

Hæstv. forseti. Ég þakka fyrir að fá að mæla fyrir þessu litla frv. Það tekur örstutta stund. Frv. er flutt á þskj. 450 og er 346. mál þingsins. Frumvarpið er flutt m.a. að tillögu útflutnings- og markaðsnefndar. Um er að ræða að 3. málsl. 1. mgr. 5. gr. verði breytt með hliðsjón af þeim breytingum á lögum sem orðið hafa annars vegar með búnaðarlögum, nr. 70/1998, og hins vegar með lögum um búnaðargjald, nr. 84/1997, með síðari breytingum. Með búnaðarlögum, nr. 70/1998, voru felld úr gildi lög nr. 84/1989, um búfjárrækt, og því æskilegt að breyta tilvísun 5. gr. laga nr. 161/1994 til þeirra laga. Nánar tiltekið er lagt til að tilvísun í 15. gr. laga um búfjárrækt, nr. 84/1989, verði breytt og í staðinn komi tilvísun í 15. gr. búnaðarlaga, nr. 70/1998. Með lögum um búnaðargjald, nr. 84/1997, með síðari breytingum, er kveðið á um að innheimta skuli sérstakt búnaðargjald af búvöruframleiðendum og skal ráðstafa ákveðnu hlutfalli af því gjaldi til Búnaðarsjóðs. Þykir af þessum sökum eðlilegt að fella niður þann hluta 3. málsl. 1. mgr. 5. gr. laga um útflutning hrossa en þar er einnig kveðið á um greiðslu í Búnaðarmálasjóð sem nú heitir Búnaðarsjóður. Samkvæmt lögunum eins og þau eru nú greiða framleiðendur hrossa því 15% útflutningsgjald í þann sjóð. Með tilkomu laga um búnaðargjald er eðlilegt að fella niður ákvæðið um greiðslur til Búnaðarsjóðs í þeim lögum sem hér er verið að leggja til breytingar á. Hæstv. forseti. Ég vil að öðru leyti vísa til athugasemda með frv. Hvað varðar meðferð málsins vil ég leggja áherslu á nauðsyn þess að lögfesta frv. fyrir þinghlé og að lokum legg ég til að frv. verði að lokinni þessari umræðu vísað til 2. umr. og hv. landbn.

Herra forseti. Örstutt. Samkvæmt þessu frv. er gert ráð fyrir því að tekjurnar verði 3,3 millj., það eru öll ósköpin, 3,3 millj. á ári og þar af eigi 5% að renna í Stofnverndarsjóð, svona 160 þús. kr. Það er ætlað til þess að kaupa gæðinga til að forða þeim frá útflutningi. Ég held að fyrir 160 þús. kr. kaupi menn bikkju.

Herra forseti. Eins og kom fram í áliti minni hlutans eru málin þannig að minni hlutinn hefur ekkert síður staðið að framsetningu og tillögum um breytingar á fjárlögum heldur en meiri hlutinn þannig að það er í rauninni óeðlilegt að minni hlutinn skuli ekki vera með á velflestum tillagnanna eins og mun koma í ljós við atkvæðagreiðsluna að raun er á. Það eru einstaka tillögur sem við munum ekki taka þátt í atkvæðagreiðslu um en það er ástæða til að gera grein fyrir þessu í upphafi máls. Það er líka ástæða til að gera grein fyrir því að tekjuforsendur fjárlaganna hafa ekki staðist fyrir síðasta ár frekar en fyrra ár og minni hluti fjárln. hefur gert athugasemdir og gagnrýnt þau atriði ítarlega vegna þess að það er um skekkjur að ræða sem bent hefur verið á fyrir fram hvernig niðurstaðan yrði. M.a. eru allar líkur á því að niðurstaða fjárhagsársins 1998 verði með halla upp á 7--9 milljarða. Það er ástæða til að hafa orð á þessu þar sem það er allt önnur mynd, herra forseti, heldur en blasti við. Þó ég sé raddsterkur og heyrist vel til mín, þá liggur við, herra forseti, að umræður í þingsal séu svo miklar að þær yfirgnæfi þessa sterku rödd. Mér finnst ástæða til að hafa orð á því og biðja þingmenn um að geyma fundi sína, hvort það eru skemmtifundir í Vestmannaeyjum eða annars staðar sem verið er að ræða um, þangað til þessari atkvæðaskýringu er lokið.

Forseti biður um hljóð í salnum.

Ég tel ástæðu til að gera sérstaklega grein fyrir því að tillaga um örorkubætur og lífeyrisgreiðslur verður dregin til baka til 3. umr. Við höfum vitneskju um að þar muni koma alvarlegar nýjar tillögur varðandi þau málefni sem skipta miklu máli fyrir minni hlutann. Hann hefur barist fyrir því að fá verulega hækkun á þeim lið, bæði hvað varðar tekjutengingar og hækkun örorkubóta og grunnellilífeyris og tillaga okkar er því dregin til baka til 3. umr. Ég tel einnig ástæðu til þess í upphafi að gera grein fyrir því að við munum biðja um sératkvæðagreiðslu um lið 5.5 undir 7. gr. sem er heimildargrein fjárlaganna. Þar með hef ég lokið skýringu minni.

Hæstv. forseti. Ég vil vekja sérstaka athygli á því að þær tillögur til fjárlaga sem við erum að greiða atkvæði um gefa að nokkru leyti óljósa mynd af því sem mun blasa við við 3. umr. Það vantar verulega inn í tekjuhliðina og verður það væntanlega endurskoðað milli 2. og 3. umr. Það eru ekki komin þarna inn framlög sem væntanlega og vonandi verða til stóru sjúkrahúsanna í Reykjavík. Það eru ekki komin inn framlög til leiðréttinga á lífeyristryggingum eins og bent var á áðan og eru sennilega væntanleg og síðast en ekki síst hefur verið hér til meðferðar tillaga um byggðamál sem hlýtur að krefjast mikilla fjárframlaga úr ríkissjóði og þær tillögur eru ekki komnar inn í frv. enn eins og það lítur nú út.

Herra forseti. Þessi liður, 01-190 1.15, heitir Útboðs- og einkavæðingarverkefni og er upp á 15,3 millj. kr. Hér er á ferðinni sjálf yfirstjórn einkavæðingartrúboðsins hjá hæstv. ríkisstjórn en það hefur eins og kunnugt er verið sérstakt gæluverkefni núv. hæstv. forsrh. og nefnd á hans vegum hefur starfað að þessum málum. Þar fyrir utan hafa síðan umtalsverðar fjárhæðir runnið til einkavæðingarkostnaðar, færðar undir fjmrn. eða tengdar einstökum einkavæðingarverkefnum. Ég hef, herra forseti, ekki áhuga á því að bera pólitíska ábyrgð á þessari ráðstöfun opinberra fjármuna í áróðurstrúboð af þessu tagi og greiði því liðnum ekki atkvæði.

Virðulegur forseti. Hér er lagt til að til Þjóðhagsstofnunar renni 10 millj. kr. til að hefja vinnu að grænum þjóðhagsreikningum. Það er hugsað þannig að farið verði að meta þjóðarhag út frá öðrum mælikvörðum heldur en nú er hefðbundið. Sú vinna getur haldið áfram en við bætist vinna til að meta áhrif sem ekki eru mæld í núverandi þjóðhagsreikningum. Það má vitna til umræðu sem fram hefur farið að undanförnu um þetta mál, m.a. með þátttöku hagfræðinga úr fjármálaráðuneyti. Hef ég í huga Tryggva Felixson sem hefur skrifað skilmerkilega um þessi mál nýlega og ýmsa fleiri og vona að þessi tillaga fái brautargengi.

Hæstv. forseti. Háskóli Íslands hefur farið fram á verulega aukið fjármagn til að styrkja framhalds- og rannsóknarnám við háskólann. Sem dæmi um slíkt nám er hægt að nefna framhaldsnám sem fyrirhugað er að setja upp við læknadeildina fyrir heimilislækna. Því miður hefur ekki verið unnt að koma nægilega til móts við þessar óskir og því leggjum við fram þessa brtt., minni hluti fjárln.

Herra forseti. Í þessari tillögu er gert ráð fyrir því að fella niður raunveruleg skólagjöld í framhaldsskólum, þ.e. þann hluta skólagjalda sem varið er til almenns rekstrar framhaldsskólanna. Heildarupphæð þessara gjalda á þessu ári er um 233 millj. kr. og þar er um að ræða ýmiss konar gjöld sem m.a. ganga til rekstrar nemendafélaga. Við gerum ekki tillögu um að þau verði öll felld niður heldur aðeins sá hluti þeirra sem gengur til almenns rekstrar framhaldsskólanna. Við teljum að með þessu móti sé verið að marka mjög mikilvæga stefnu, þá stefnu að rekstur hinna almennu skóla í landinu sé ekki kostaður með gjöldum á nemendur.

Herra forseti. Hér er verið að greiða atkvæði um tillögu mína að verja 7 millj. kr. meira til bókakaupa á háskólastigi. Brýnt er að mínu mati og annarra að verja meira fé til bókakaupa. Í þeim málum ríkir ófremdarástand eins og allir sem þekkja til mála vita, bæði hvað varðar bækur og tímarit. Ég tel ekki mikið gert þó að bætt sé nokkuð hvað þennan lið varðar. Ég vil geta þess sérstaklega, herra forseti, að gert er ráð fyrir tekjuöflun til þessarar brtt. og annarra brtt. frá mér. Það er tillaga sem liggur fyrir og kemur til atkvæðagreiðslu við 3. umr. þannig að ég bið hv. þingmenn að íhuga hvort fénu sé ekki vel varið til bókakaupa fyrir háskólastigið.

Herra forseti. Ég sé sérstaka ástæðu til að gera grein fyrir þessari tillögu sem fjallar um auknar fjárveitingar til Kvikmyndasjóðs, um 40 millj. Ég tel að fjölmörg séu sóknarfæri í þessari atvinnugrein. Það er dálítið merkilegt með framlög til Kvikmyndasjóðs af hálfu ríkisins að ríkissjóður fær öll þau framlög aftur til baka. Það er vegna áhrifa m.a. á ferðamannastraum til landsins. Það hefur verið tekið út og sannað að ríkisvaldið hefur haft af því umtalsverður tekjur að hafa aukið framlög sín í Kvikmyndasjóð. Þess vegna legg ég til, herra forseti, að hér verði gert enn betur og stutt við þessa atvinnugrein sem á mikla framtíð fyrir sér.

Herra forseti. Fyrir þinginu liggur nú frv. til nýrra leiklistarlaga. Svipur þeirra laga virðist ætla að verða sá að ýmsar grónar leiklistarstofnanir eru uggandi um sinn hag. Ein þeirra er Leikfélag Akureyrar en um framlög til þess er samningur við Akureyrarbæ sem hér er lagt til að hækki um 5 millj. kr. Jafnframt er lagt til að starfsemi áhugaleikfélaga fái aukið framlag. Samþykktir þessara breytinga eru líklegar til þess að leikhúsfólk trúi að með nýrri löggjöf sé raunverulegur vilji Alþingis til að efla leikhússtarfsemi. Hér reynir því á hinn raunverulega vilja, herra forseti. Ég segi já.

Hæstv. forseti. Fyrir um það bil þremur árum jókst mjög neysla harðra fíkniefna á Íslandi og virðist enginn endir á því hversu sá ófögnuður streymir inn í landið. Jafnframt því sem ég fagna því sérstaklega að í þessu frv. er lagt aukið fé til meðferðarúrræða og lagt er aukið fé til forvarna, þá leggjum við til á þessu þingskjali að bætt sé við fjármunum til löggæslu vegna fíkniefnamála. Við teljum málið mjög brýnt. Það er minni hluti fjárln. sem flytur tillöguna. Ég segi já.

Herra forseti. Hér er lagt til að fjármagn til framkvæmdaáætlunar um jafnréttismál verði margfaldað eða hækkað úr 3,4 millj. í 14 millj. Það er til lítils að setja fram metnaðarfulla jafnréttisáætlun án þess að henni fylgi nægilegt fjármagn. Slíkt er sýndarmennskan ein. Engin leið er að samþætta jafnréttismál inn í alla málaflokka með tilheyrandi fræðslu, uppstokkun, breytingum og rannsóknum nema ætla til þess nægilegt fjármagn. Því er þessi tillaga flutt. Ég segi að sjálfsögðu já.

Herra forseti. Hér er lagt til að þegar verði hafist handa við rannsóknarverkefni um efnahagsleg völd kvenna og karla með myndarlegum hætti eins og gert hefur verið í Svíþjóð og Noregi með þeim afleiðingum að ýmsar goðsagnir um jafnréttismál hafa verið afhjúpaðar. Það var upplýst á Alþingi í fyrirspurnatíma um daginn að ríkisstjórnin hygðist ekki framkvæma þennan lið framkvæmdaáætlunar í jafnréttismálum fyrr en eftir tvö til þrjú ár og ætlar til þess lítið fjármagn. Við kvennalistakonur teljum brýnt að gera svona úttekt, ekki síst með tilliti til jafnræðisreglu stjórnarskrárinnar og leggjum hér til að 5 millj. kr. verði varið til slíkrar rannsóknar sem þarf að vera þverfagleg með sjónarmið kvenna og kynjafræða í fyrirrúmi eins og gert var í Svíþjóð. Ég segi að sjálfsögðu já.

Herra forseti. Ríkisstjórnin axlar ekki ábyrgð vegna fíkniefnaneyslu unglinga miðað við fjárveitingar. Vandinn hefur aukist, fleiri og yngri neytendur hafa orðið neyslu fíkniefna að bráð. Það er eins árs bið í meðferð fyrir börn og unglinga og löng bið bæði í bráðameðferð og langtímameðferð. Eftir hækkun sjálfræðisaldurs þarf að taka verulega á vegna aldurshópsins 16--18 ára. Í raun eru bara 25 millj. veittar til uppbyggingar hjá Barnaverndarstofu næsta ár. Tillaga okkar er að veita 30 millj. til viðbótar og ég hvet þingmenn til að styðja þessa tillögu. Þetta er sennilega þýðingarmesta tillagan sem er afgreidd hér í dag. Ég segi já, herra forseti.

Herra forseti. Samkvæmt lögum um málefni fatlaðra á Framkvæmdasjóður fatlaðra að fá til framkvæmda tekjur af erfðafjárskatti en þær eru áætlaðar 480 millj. kr. á næsta ári. Samkvæmt fjárlagafrv. renna aðeins 235 millj. kr. til framkvæmdasjóðsins og því ætlunin að taka rúmlega helminginn, eða 245 millj. kr., til annarra mála en ætlast er til samkvæmt lögum um málefni fatlaðra. Með tilliti til alls þess sem óunnið er í þessum málaflokki leggjum við einfaldlega til að sjóðurinn fái til að sinna bráðnauðsynlegum framkvæmdum allt það sem honum ber lögum samkvæmt og ekkert minna. Ég segi já.

Hæstv. forseti. 263,7 millj. er sú upphæð sem bæta þyrfti við útgjöld hins opinbera til þess að tryggja öldruðum og öryrkjum ókeypis almenna tannlæknaþjónustu auk þess sem unnt yrði að hækka aldursviðmiðunarmörk unglinga úr 15 árum í 17 ár. Samkvæmt könnun landlæknis er það helst á sviði tannlækninga sem tekjulítið fólk hefur ekki tök á að leita sér lækninga og hefur komið fram að unglingar úr tekjulitlum fjölskyldum fá ekki sömu aðhlynningu og félagar þeirra sem eru af efnaðra fólki komnir. Þá munu vera talsverð brögð að því að aldrað fólk og örykjar þurfa að láta sér tannleysi lynda og margt fólk getur ekki leitað sér brýnustu lækninga. Þetta er náttúrlega ótækt og ber að leiðrétta þegar í stað auk þess sem benda má á að Samtök aldraðra hafa bent á að einmitt á þessu sviði sé einhver ranglátustu jaðaráhrifin í almannatryggingakerfinu.

Í þessari tillögu, herra forseti, er gert ráð fyrir því að komugjöld á heilsugæslustöðvum verði felld niður. Hafa verið fluttar um það tillögur í þinginu undanfarin ár, á hverju einasta þingi, tillögur um sérstakar breytingar á lögum um heilbrigðisþjónustu. Hér háttar þannig til að fulltrúar þriggja þingflokka, Alþb., þingflokks jafnaðarmanna og Samtaka um kvennalista, standa að þessari tillögu þannig að í því felst mjög mikilvæg pólitísk stefnumótun þegar það svo bætist við að þingflokkur óháðra flytur samhljóða tillögu að mér sýnist sem er á þskj. 457. Ég tel að hér sé um það að ræða að verið sé að lýsa því yfir að það eigi að fjármagna heilbrigðisþjónustuna með sköttum eftir efnum og ástæðum en ekki með sköttum á sjúklinga. Það er mjög mikilvægt að slík pólitísk yfirlýsing liggi fyrir.

Hæstv. forseti. Hér er verið að greiða atkvæði um tillögu sem er samhljóða tillögu sem þingflokkur óháðra flytur um að fella niður komugjöld á heilsugæslustöðvar og er í samræmi við frv. sem við höfum flutt um það efni. Þörf er að fella niður alla sjúklingaskatta í heilbrigðiskerfinu þannig að það sé öllum að kostnaðarlausu. Fræg að endumum varð röksemdafærslan af hálfu ríkisstjórnarinnar sem þröngvaði þessum komugjöldum upp á þjóðina á síðasta kjörtímabili. Þetta yrði til að auka kostnaðarvitund sjúklinga, var viðkvæði ónefnds heilbrrh. Í reynd hafa gjöld af þessu tagi fælt tekjulítið fólk frá því að leita sér lækninga og því ástæða til að fella þau úr gildi þegar í stað. Auk þess hefur þetta leitt til skrifræðiskostnaðar sem erfitt er að réttlæta. Komugjöldin á heilsugæslustöðvarnar soga um 250 millj. kr. upp úr vösum sjúklinganna og þarf því að reiða þá upphæð fram úr ríkissjóði svo að heilsugæslustöðvarnar verði ekki fyrir tekjumissi.

Herra forseti. Með þessari tillögu vill minni hlutinn koma til móts við óskir Náttúruverndar ríkisins um framlög til gerðar náttúruverndaráætlana og til þess að efla landvörslu á Hornströndum, við Mývatn og víðar um land. Hér er í raun um algera lágmarksupphæð að ræða og ljóst að leggja þarf verulega aukið fé til náttúruverndarmála á næstu árum ef við ætlum að standa vörð um dýrmæta náttúru lands okkar. Ég segi já.

Herra forseti. Hér er lagt til að 70 millj. kr. renni til Skipulagsstofnunar. Á bak við þessa tillögu eru samningar milli ríkisins og sveitarfélaga að upphæð 20 millj. kr. sem þegar hafa verið gerðir og ekki hefur verið veitt fjármagn til. Auk þess liggja fyrir umsóknir um samninga vegna aðalskipulags og svæðaskipulags nýrra verkefna upp á 50 millj. kr. Alþingi samþykkti fyrir einu og hálfu ári ný skipulagslög og það sýnist ástæða til þess að reyna að standa við ákvæði þeirra.

Virðulegi forseti. Í lið 5.5 er tillaga sem er í frv. hæstv. fjmrh. um sölu hlutabréfa í Stofnfiski hf. og þarf ekki að fara mörgum orðum um stöðu þess máls og rekja það fyrir hv. þm., þau mál hafa komið hér til umfjöllunar og umræðu. Nú er hins vegar þannig í pottinn búið að Ríkisendurskoðun hefur að ósk þingflokks jafnaðarmanna og síðan með samþykkt forsn. þau samskipti til umfjöllunar og mun skila skýrslu um þau mál innan tíðar. Þess vegna er fullkomlega óeðlilegt að krefjast þess af hv. þingheimi að hann taki efnislega afstöðu til þess máls því að gögnum hefur verið haldið frá hv. þm. og þau ekki sýnd. Ég fer þess því formlega á leit, áður en kemur til efnislegrar atkvæðagreiðslu um málið, að hæstv. ráðherra og stjórnarmeirihlutinn dragi þessa tillögu til baka. Stjórnarliðar hafa auðvitað öll tök á því að koma með hana með einum eða öðrum hætti eftir áramót þegar öll gögn málsins liggja fyrir, en þetta er fullkomlega fráleitt, virðulegi forseti. Ég beini orðum mínum sérstaklega til herra forseta að hann beiti áhrifum sínum til þess að menn verði ekki knúðir til þess að taka afstöðu til máls sem þeir hafa engin gögn á hendi um. Það er fjarri öllu lagi.

Forseti vill vekja athygli á því að það sem á að fara að greiða atkvæði um, tölul. 5.2 og tölul. 5.5 í 7. gr., er partur af frv. sjálfu og verður þar af leiðandi borið undir atkvæði. Það er í raun og veru formlega séð ekki hægt að draga þessa liði út úr frv. en auðvitað geta menn komið með yfirlýsingar um þá.

Herra forseti. Ég vil taka það fram vegna þeirrar umræðu sem hér er að fjárln. hefur ekki lokið umfjöllun sinni um 7. gr. frv. að venju og mun hún sem heild verða tekin fyrir við 3. umr. ásamt þeim brtt. og breytingum sem hugsanlega kunna að verða á henni.

Herra forseti. Í 7. gr., lið 5.2, er verið að gefa heimild fyrir að selja allt að 25% hlut ríkissjóðs í Sementsverksmiðjunni hf. Ég hef á hverju ári gert grein fyrir afstöðu minni varðandi það mál og þar sem ekki liggur neitt fyrir um hver ávinningur á að vera af þessari sölu þó að það ítrekað hafi verið beðið um skýringar á því og spurt um hver hluturinn ætti að vera, þá hefur ekki komið nein skýring á því. Þess vegna get ég engan veginn stutt þennan lið eins og hann liggur fyrir.

Virðulegi forseti. Eins og fram hefur komið hefur forsætisnefnd þingsins ákveðið að láta rannsaka þetta mál sérstaklega og fengið Ríkisendurskoðun til þess. Það er algerlega fráleitt að þingið sé að veita heimild sína til sölu á bréfum í þessu fyrirtæki á sama tíma og Alþingi er að láta fara fram rannsókn á málinu. Virðulegi forseti. Það er á engan hátt tímabært að veita þessa heimild núna og því er ekki hægt annað en að segja nei.

Hæstv. forseti. Ég ætla aðeins að gera hv. þingheimi grein fyrir því að heimild til sölu á Stofnfiski, nánast eða líklega alveg samhljóða þeirri sem hér er verið að greiða atkvæði um, er í fjárlögum ársins í ár þannig að sú heimild liggur fyrir. Alþingi hefur heimilað söluna með afgreiðslu fjárlaga fyrir þetta ár sem nú er að renna í aldanna skaut. Ég vil hins vegar taka það fram út af því sem kom fram um atkvæðagreiðsluna hjá hv. seinasta ræðumanni, Lúðvíki Bergvinssyni, og hv. þm. Guðmundi Árna Stefánssyni hér áðan að vegna þess að mér er kunnugt um það að Alþingi hefur beðið Ríkisendurskoðun um skýrslu um málið, sem ég vona að verði afhent þinginu þessa dagana, þá hef ég beðið um að það verði hinkrað með sölumeðferð þessa sömu daga. Ég vona að það mál verði á hreinu áður en 3. umr. um fjárlögin fer fram.

Virðulegi forseti. Það leggur óþef af þessu máli langar leiðir. Ég segi nei.

Herra forseti. Ég greiði atkvæði með þessari tillögu um leið og ég kem að þeirri leiðréttingu að forsætisnefnd Alþingis hefur ekki samþykkt neina rannsókn í þessu máli. Hún hefur hins vegar framsent erindi þingflokks jafnaðarmanna til Ríkisendurskoðunar.

Virðulegi forseti. Það eru áhöld um það undir hvaða fyrirsögn ég ætti að hafa þessar almennu vangaveltur mínar. Ég gerði grein fyrir því áðan við atkvæðagreiðsluna um 7. gr. heimildir að ákveðið ferli væri þegar af stað farið varðandi Ríkisendurskoðun og athugun á samskiptum Stofnfisks og landbrn. Ég gat þess að lögum samkvæmt hefur forsætisnefnd tekið við erindi frá þingflokki jafnaðarmanna og framsent það til Ríkisendurskoðunar með ósk um að tekin verði saman skýrsla um þau samskipti. Þetta tel ég rétt að komi skýrt fram vegna athugasemda sem fram komu hér áðan. Svona er málið og lögum samkvæmt og er þannig í réttum farvegi. Ég fagna yfirlýsingum þar að lútandi hjá hæstv. landbrh. sem ég skildi þannig að málið væri í tiltekinni biðstöðu af hans hálfu og vænta mætti yfirlýsinga í ljósi þeirra gagna sem eru væntanlega að koma frá Ríkisendurskoðun fyrir jólaleyfi þingmanna. Það er mikilvægt að það komi fram við þessa afgreiðslu.

Herra forseti. Ég ætlaði að vekja athygli á þeirri sérkennilegu afgreiðslu á fjárlagafrv. sem nú hefur farið fram. Menn hljóta að velta því fyrir sér hvort ekki sé nauðsynlegt að skýra það nánar í þingsköpum framvegis hvað er 2. umr. og lok 2. umr. Vegna þess að það fjárlagafrv. sem hér hefur verið afgreitt hefur ekki verið afgreitt að hálfu leyti einu sinni, hvað þá heldur meira. Í fyrsta lagi vantar allar tekjuforsendur fjárlagafrv. Það er svo sem ekki nýtt, það hefur gerst á milli 2. og 3. umr. Í öðru lagi vantar forsendurnar fyrir lífeyristryggingunum eins og þær leggja sig. Í þriðja lagi vantar afgreiðslu á stóru sjúkrahúsunum í Reykjavík sem eru einhverjir stærstu útgjaldaliðir fjárlaganna. Í fjórða lagi vantar útgjöld að því er varðar byggðamál og upplýst hefur verið að hljóti að kosta verulega fjármuni. Það er því augljóst mál að þetta er ekki venjuleg afgreiðsla við 2. umr. á fjárlagafrv. sem hér hefur farið fram. Ég vil vekja athygli þingheims á þessari sérkennilegu stöðu til umhugsunar um hvort ekki verður að setja einhverjar reglur um það hvað í raun og veru geti talist alvöruafgreiðsla á fjárlagafrv. við 2. umr. málsins.